"Psihosocijalne karakteristike zatvorenika osuđenih na kaznu maloljetničkog zatvora" – Jelena Mustapić, Ana Jadrešin, Ivica Luketić,

# Sažetak:

Brojni faktori mogu povećati rizik od delikventnog ponašanja kod mladih te pridonijeti kriminalnom ponašanju u odrasloj dobi. Počinitelji kaznenih djela kojima je izrečena kazna maloljetničkog zatvora zaslužuju posebnu pažnju u zatvorskom sustavu zbog svoje specifičnosti. Poseban naglasak u ovom istraživanju stavljen je na one od njih kojima je izrečena mjera sigurnosti obveznog psihijatrijskog liječenja, s obzirom da psihijatrijski poremećaji u konstelaciji s ostalim faktorima povećavaju vulnerabilnost počinitelja, uslijed čega su skloniji neprilagođenom ponašanju u penalnim uvjetima, kao i kriminalnom recidivu. Tretman počinitelja kaznenih djela tijekom izdržavanja kazne zatvora dodatno otežava manjak potrebnih financijskih sredstava te nedostatan broj specijaliziranih stručnjaka za aktualnu tematiku.

Ciljevi istraživanja su ustanoviti relevantne psihosocijalne karakteristike počinitelja kaznenih djela kojima je izrečena kazna maloljetničkog zatvora i ustanoviti učestalost mentalnih poremećaja u populaciji istih s obzirom na dob.

Obuhvaćen je uzorak od 161 počinitelja kaznenih djela kojima je izrečena kazna maloljetničkog zatvora i koji su u razdoblju od siječnja 2008. godine do prosinca 2013. godine prošli dijagnostičku obradu u Centru za dijagnostiku u Zagrebu. Podaci su prikupljeni retrogradnom analizom elektronskih podataka iz Matice zatvorenika, papirnatih osobnika maloljetnih počinitelja kaznenih djela te psihologijskih nalaza i mišljenja iz Arhive Centra za dijagnostiku. U obradi podataka korištene su metode deskriptivne i neparametrijske statistike.

Prezentacijom rada ukazujemo na potrebu naprednije identifikacije i praćenja relevantnih psihosocijalnih faktora kod zatvorenika koji izdržavaju kaznu maloljetničkog zatvora, s naglaskom na mentalne poremećaje, te ukazujemo na moguće načine poboljšanja dijagnostičkog i tretmanskog postupka u zatvorskom sustavu, kao i poboljšanja suradnje zatvorskog sustava i sustava socijalne skrbi.

**Ključne riječi:** počinitelji kaznenih djela, psihosocijalne karakteristike, maloljetnički zatvor